Fit-30 ta' Marzu 2015 in-negozjaturi tal-UE u dawk Montenegrini qablu li jiftħu żewġ kapitoli fil-proċess tan-negozjar tal-adeżjoni tal-Montenegro mal-Unjoni Ewropea. Imlaqqgħin fi Brussell fit-tielet sessjoni tal-konferenza dwar l-adeżjoni fil-livell ta' deputati, huma qablu li jiftħu kapitolu 16 dwar it- tassazzjoni u kapitolu 30 dwar ir- relazzjonijiet esterni B'riżultat ta' dan, minn 35 kapitolu predeterminat, issa nfetħu 18 għan-negozjati, li minnhom tnejn diġà ngħalqu b'mod proviżorju. In-negozjaturi kienu: għall-UE, Ilze Juhansone, ir-Rappreżentant Permanenti tal-Latvja għall-UE; għall-Montenegro, Andrija Pejović, segretarju tal-istat għall-integrazzjoni Ewropea u negozjatur ewlieni għall-adeżjoni tal-Montenegro mal-UE. Punti ta' riferiment L-UE qieset li xi punti ta' riferiment ikunu meħtieġa biex iż-żewġ kapitoli jingħalqu b'mod proviżorju. Dawn jinkludu emendi leġislattivi mill-Montenegro u l-kapaċità amministrattiva biex jiġi implimentat u infurzat l-acquis tal-UE fil-kapitoli rispettivi. Għall-kapitolu 16, għandhom jintlaħqu l-punti ta' riferiment imniżżla hawn taħt: Il-Montenegro għandu jadotta leġislazzjoni f'oqsma li jeħtieġu aktar allinjament. B'mod partikolari għandu jagħmel progress sinifikanti lejn allinjament fl-oqsma tal- VAT, id-dazji tas-sisa u t-tassazzjoni diretta . Għandu jressaq quddiem il-Kummissjoni skeda ta' żmien dettaljata biex jintlaħaq allinjament sħiħ mal-acquis tal-UE sad-data tal-adeżjoni. Il-Montenegro għandu kapaċità amminstrattiva adegwata u l- meħtieġa fl-uffiċċji ċentrali u lokali tat-taxxa tiegħu biex jinforza l-leġislazzjoni tiegħu dwar it-taxxa u biex jiġbor it-taxxi u jikkontrolla l-kontribwenti tiegħu. Barra minn hekk, għandu jiżgura li l-Uffiċċju Ċentrali ta' Kollegament u l-Uffiċċju Ċentrali ta' Kollegament dwar is-Sisa jkollhom biżżejjed persunal u jkunu operazzjonali biżżejjed mal-adeżjoni. Il-Montenegro għandu jagħmel biżżejjed progress fl-iżvilupp ta' sistemi tal-IT għall-amministrazzjoni tat-taxxa, inklużi dawk marbutin mal-interkonnettività. Dawn jinkludu partikolarment dawk għall-VAT (VIES), id-dazji tas-sisa (EMCS) u s-sistemi tal-IT meħtieġa għall-kooperazzjoni fi kwistjonijiet ta' taxxa u l-iskambju ta' informazzjoni fil-qasam tat-tassazzjoni diretta. Għall-kapitolu 30, għandu jintlaħaq il-punt ta' riferiment imniżżel hawn taħt: Il-Montenegro għandu jressaq quddiem il-Kummissjoni pjan ta' azzjoni għat-tħejjijiet li fadallu f'dak li għandu x'jaqsam mal-allinjament leġislattiv. Il-pjan għandu jagħmel il- ftehimiet internazzjonali konformi mal-acquis tal-UE. Għandu jsaħħaħ il-kapaċità amministrattiva u dik ta' kontroll biex jiżgura applikazzjoni u infurzar sħaħ tal-acquis f'dan il-kapitolu mill-jum tal-adeżjoni. Il-passi li jmiss L-UE ser tissorvelja l-kwistjonijiet speċifiċi kollha li ssemmew fil-pożizzjonijiet komuni tagħha biex tiżgura l-kapaċità amministrattiva tal-Montenegro u l-kapaċità tiegħu li jlesti l-allinjament legali. Il-monitoraġġ tal-progress fl-allinjament mal-acquis u l-implimentazzjoni tiegħu ser ikompli matul in-negozjati. Valutazzjoni finali tal-konformità tal-leġislazzjoni tal-Montenegro mal-acquis u tal-kapaċità implimentattiva tiegħu tista' ssir biss fi stadju aktar tard. Il-konferenza għaldaqstant ser terġa' lura għal dawn il-kapitoli fil-ħin xieraq. Hija ppjanata konferenza dwar l-adeżjoni fil-livell ministerjali f'Ġunju 2015 sabiex tmexxi l-proċess 'il quddiem.